NCL มั่นใจปีนี้พลิกมีกำไร ตั้งเป้า 5 ปี รายได้แตะ 1 หมื่นลบ.
NCL มั่นใจปีนี้พลิกมีกำไร ตั้งเป้า 5 ปี รายได้แตะ 1 หมื่นลบ.
24 พ.ค. 2559

นายกิตติ พัวถาวรสกุล ประธานเจ้าหน้าที่บริหาร บริษัท เอ็นซีแอล อินเตอร์เนชั่นแนล โลจิสติกส์ จำกัด (มหาชน) หรือ NCL เปิดเผยว่า บริษัทตั้งเป้า 5 ปี รายได้แตะ 1 หมื่นล้านบาท จากปีก่อนที่มีรายได้ 1.08 พันล้านบาท โดยบริษัทมีแผนขยายการให้บริการไปยังตลาดต่างประเทศเพิ่มขึ้น โดยเฉพาะในกลุ่มประชาคมเศรษฐกิจอาเซียน (AEC) โดยให้ความสนใจฟิลิปปินส์และเวียดนาม รวมทั้งมองโอกาสขยายไปในระดับภูมิภาคเอเชีย โดยเริ่มจากจีน
ขณะที่ผลประกอบการทั้งปี 59 บริษัทยังมั่นใจว่าจะทำได้ตามเป้าหมายที่จะพลิกกลับมามีกำไร หลังจากบริษัทยกเลิกแผนงานให้บริการขนส่งสินค้าแบบตู้คอนเทนเนอร์จากท่าเรือระนองไปยังย่างกุ้ง ขณะที่คาดว่ารายได้รวมในปีนี้จะเติบโตไม่ต่ำกว่า 20-30% ซึ่งบริษัทยังคงเดินหน้าขยายฐานลูกค้าอย่างต่อเนื่อง เน้นทั้งธุรกิจโลจิสติกส์ในประเทศและต่างประเทศ
อนึ่ง ในปี 58 NCL และบริษัทย่อย มีผลขาดทุน 80.6 ล้านบาท ขาดทุนต่อหุ้น 0.19 บาท จากปี 57 ที่กำไร 19.54 ล้านบาท กำไรต่อหุ้น 0.06 บาท ขณะที่ไตรมาส 1/59 ยังมีผลขาดทุนสุทธิ 1.04 ล้านบาท ขาดทุนสุทธิต่อหุ้น 0.002 บาท เทียบกับช่วงเดียวกันของปีก่อนที่ขาดทุนสุทธิ 8.62 ล้านบาท ขาดทุนสุทธิต่อหุ้น 0.021 บาท